A BIZOTTSÁG 2031/2004/EK RENDELETE
(2004. november 26.)
a rövid szemű, félgömbölyű és hosszú szemű hántolt A rizs egyes harmadik országokba való kivitele után járó export-visszatérítés meghatározására irányuló pályázati eljárás megnyitásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a rizs piacának közös szervezéséről szóló, 2003. szeptember 29-i 1785/2003/EK tanácsi rendeletre (1) és különösen annak 14. cikke (3) bekezdésére,
mivel:
(1)
Az előzetes ellátási mérleg vizsgálata során kiderült, hogy a termelőknél exportálható rizsmennyiségek találhatók. Ez a helyzet azonban veszélyeztetheti a 2004/05-ös gazdasági év termelői árainak normális alakulását.
(2)
E helyzet orvoslása érdekében a Közösségtől importáló övezetekbe történő kivitelek esetében export-visszatérítéseket kell megállapítani. A rizspiac különleges helyzete megalapozottá teszi a visszatérítések mennyiségi korlátozását, és következésképpen az export-visszatérítés pályázati eljárás útján való megállapítását.
(3)
Jelezni kell, hogy a rizsre nyújtott export-visszatérítések pályázati rendszerének alkalmazására vonatkozó részletes szabályok megállapításáról szóló, 1975. március 6-i 584/75/EGK bizottsági rendelet (2) rendelkezései e pályázati eljárás keretében alkalmazandók.
(4)
A megfelelő piacgazdálkodás érdekében a pályázati eljárást a 2145/92/EGK (3) bizottsági rendelet mellékletében szereplő egyes övezetekre kell korlátozni.
(5)
Az euróval kapcsolatos agromonetáris rendszernek a mezőgazdaságban való alkalmazására vonatkozó részletes szabályok megállapításáról szóló, 1998. december 22-i 2808/98/EK bizottsági rendelet (4) 14. cikkének értelmében a közös agrárpolitikával kapcsolatos jogszabály alapján szervezett pályázati eljárások keretében benyújtott ajánlatok összegeit euróban kell kifejezni. A fenti rendelet 5. cikke (1) bekezdése úgy rendelkezik, hogy ilyen esetben az árfolyamra vonatkozó meghatározó ügyleti tény a pályázatok benyújtási határideje. A fent hivatkozott cikk (3) és (4) bekezdései meghatározzák az előlegekre és a biztosítékokra alkalmazandó meghatározó ügyleti tényeket.
(6)
A jelen rendeletben foglalt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
(1) Pályázati eljárás nyílik az 1785/2003/EK rendelet 14. cikke szerinti export-visszatérítésre, az 1006 30 61, 1006 30 63, 1006 30 65, 1006 30 92, 1006 30 94 és 1006 30 96 KN-kódszámok alá tartozó hántolt rövid szemű, félgömbölyű és hosszú szemű A rizsre.
A pályázati eljárás a következő rendeltetési helyekre korlátozódik:
a)
a 2145/92/EGK rendelet mellékletében megállapított I-VI. övezetek (kivéve Máltát, Ciprust, Lengyelországot, a Cseh Köztársaságot, Szlovákiát, Magyarországot, Észtországot, Lettországot, Litvániát, Szlovéniát, Romániát és Törökországot);
b)
a 2145/92/EGK rendelet mellékletében megállapított VIII. övezet (kivéve Guyanát, Madagaszkárt, Suriname-ot, a Holland Antillákat, Arubát és a Turks és Caicos szigeteket).
(2) A pályázati eljárás 2005. június 23-ig nyitott. A pályázat időtartama alatt rendszeres jelleggel pályázati felhívások kiírására kerül sor, melyekre az ajánlatok benyújtásának határidejét a pályázati felhívás hirdetménye tartalmazza.
(3) A pályázati eljárás az 584/75/EGK rendelet és a jelen rendelet rendelkezéseinek megfelelően zajlik.
2. cikk
Az ajánlatokat csak abban az esetben lehet elfogadni, ha azok legalább 50 tonna, legfeljebb 3 000 tonna exportálandó mennyiségre vonatkoznak.
3. cikk
Az 584/75/EGK rendelet 3. cikkében említett biztosíték tonnánként 30 euro.
4. cikk
(1) Az 1291/2000/EK (5) bizottsági rendelet 23. cikke (1) bekezdésének rendelkezései alóli kivételként az e pályázati eljárás keretében kiadott kiviteli engedélyeket az érvényességi idejük meghatározása szempontjából úgy kell tekinteni, mintha azokat az ajánlat benyújtásának napján állították volna ki.
(2) Ezek a kiviteli engedélyek az (1) albekezdés szerint értelmezett kibocsátásuk napjától az azt követő negyedik hónap végéig érvényesek.
5. cikk
A benyújtott ajánlatoknak, a tagállamok közvetítésével, legkésőbb a pályázati hirdetmény szerinti ajánlattételi határidő lejárta után másfél órával be kell érkezniük a Bizottsághoz. Az ajánlatokat a mellékletben található minta szerint kell eljuttatni.
Ajánlatok hiányában a tagállamok az első bekezdésben hivatkozott határidőn belül értesítik erről a Bizottságot.
6. cikk
(1) A benyújtott ajánlatok alapján a Bizottság az 1785/2003/EK rendelet 26. cikke (2) bekezdésében meghatározott eljárás szerint határoz:
-
vagy a maximális export-visszatérítés megállapításáról, különös tekintettel az 1785/2003/EK rendelet 14. cikkében foglalt feltételekre,
-
vagy arról, hogy nem hirdet győztest az adott pályázati felhívás vonatkozásában.
(2) Az export-visszatérítés maximális összegének megállapítása esetén szerződés kötendő minden olyan ajánlattevővel, akinek az ajánlatában az export-visszatérítés maximális összegét meg nem haladó visszatérítés szerepel.
7. cikk
Az első rendszeres jellegű pályázati felhívás tekintetében az ajánlattételi határidő 2004. december 16-án, brüsszeli idő szerint 10.00 órakor jár le.
Az ajánlatok benyújtásának végső határideje 2005. június 23.
8. cikk
Ez a rendelet az Európai Unió Hivatalos Lapjában való közzétételét követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. november 26-án.